runetrust/blame-folketinget-dk huggingface dataset:
Frank Aaen (EL), 1998-05-07:
Så må jeg sige til hr. Poul Erik Dyrlund og andre: Hvis nu det er rigtigt, det, man antyder, at arbejderbefolkningen er så glade for det, der bliver lavet i dag, hvorfor kunne man så ikke diskutere og vedtage Enhedslistens forslag om, at man i stedet for at lovgive tog det, der ligger på bordet i dag, og oversendte det til parterne som en mæglingsskitse, hvorefter parterne kunne sende det til urafstemning, og så kunne man i urafstemningen se, om der var opbakning til tingene?
Jacob Jensen (V), 2013-04-24:
Men hvad er det for nogle overvejelser, som regeringen har gjort sig, siden man nu er kommet fra, at man for kort tid siden var ærkemodstander af skattelettelser – jeg husker i hvert fald, at finansministeren m.fl. havde en længere kronik i et af dagbladene, jeg tror, det var i Politiken her i efteråret, hvor man talte lodret imod en lavere selskabsskat – til at man nu kommer frem til noget, som vi synes er positivt, nemlig en lavere selskabsskat på de 22 pct. i stedet for de 25 pct.?
Jann Sjursen (KRF), 1999-11-11:
Vi er fra Kristeligt Folkepartis side positive over for det fremsatte lovforslag, som jo vil forbedre forholdene for smågrise, avls- og slagtesvin. Man kan altid diskutere spørgsmålet om, hvor længe det skal vare at få gennemført de her foranstaltninger, som lovforslaget lægger op til - en 15-årig overgangsperiode er jo forholdsvis lang tid - men vi synes, at det er rimeligt, også taget i betragtning, at det er en investering, som allerede er gjort i landbruget.
Mette Thiesen (NB), 2020-11-05:
Men vi taler om, at der er nogle elever, som, selv om man gentagne gange har talt med forældre osv. om, at de ikke opfører sig på en måde, som er særlig fordelagtig, hverken for dem selv eller i øvrigt for de resterende klassekammerater, stadig væk opfører sig på den måde.
Margrethe Vestager (RV), 2008-06-11:
Derfor og i det lys synes jeg, det er vigtigt at vende tilbage og sige, at det faktisk er et regeringsansvar. Vi prøvede jo i foråret, da vi forhandlede jobplan, at spørge, om ikke vi kan blive mere ambitiøse, om ikke vi kan gøre mere, for de 7.000-9.000 helårspersoner, som forhåbentlig kommer ud ved hjælp af jobplanen, forslår jo ikke.
Nicolai Wammen (S), 2003-05-08:
Allerede nu oplever mange, hvordan store besparelser på sygehuse, på børnepasning, på skolebørn, på ældreomsorg hører til dagens uorden i landets kommuner og amter, hvordan sygehusene fyrer de ansatte, og hvordan hænderne til omsorg bliver færre og færre.
Carsten Hansen (S), 2003-02-27:
Fremtidens gymnasium skal ruste eleverne til fagligt og personligt at læse videre, men også give dem nogle menneskelige kvaliteter i form af sociale kompetencer, evne til samarbejde osv., og vi mener, at studieforberedelse er evnen til at studere og tage ansvaret for egen læring fra forskellige metoder og teoretiske redskaber.
Holger K. Nielsen (SF), 2002-10-03:
Ikke så meget som antydning af kritik i forhold til den amerikanske intervention i indre tyske anliggender, i et frit demokratisk land, ikke så meget som antydning af et pip kom der fra den danske regering for at støtte Tyskland i den massive kritik, som kom fra USA, og hvor så Joshka Fischer blev tvunget til efterfølgende at gå bodsgang i Washington.
Henrik Dam Kristensen (S), 2015-04-28:
Derfor og netop derfor blev regeringen og Danske Regioner og KL ved økonomiforhandlingerne forrige år enige om, at arbejdsklausuler i kommuner og regioner skal søges udbredt til alle udbudskontrakter inden for bygge- og anlægsarbejder samt øvrige udbudskontrakter, hvor det må findes hensigtsmæssigt.
Aage Frandsen (SF), 2001-10-11:
Hvis man lytter til den debat, der har været hidtil på baggrund af de forskellige ordførerindlæg og korte bemærkninger, så tror jeg, at man er i tvivl om, hvad lovforslaget drejer sig om, hvilke konsekvenser det har, og det kan jeg såmænd godt forstå, for de udsagn, der kommer fra forskellige sider, passer i hvert fald ikke sammen.
Keld Albrechtsen (EL), 2000-04-11:
Det, der skete i 1986, var, at vi var et flertal i Folketinget inklusive bl.a. undertegnede, som stemte imod EF-pakken, fordi og lige nøjagtig fordi det var de regler om det indre marked, hvor man gik fra enstemmighed til flertalsafgørelser.
Thomas Jensen (S), 2011-12-19:
Jeg synes, at Venstre skylder et klart svar til alle de danskere, som har luftvejslidelser og har svært ved at trække vejret hver evig eneste dag, og alle de danskere, der potentielt kan få de her luftvejslidelser, på, hvorfor Venstre ikke har nogen politik for at nedbringe udledningen af bl.a. NOx.
Pia Olsen Dyhr (SF), 2008-01-22:
Regeringen har i planen for bæredygtig udvikling lagt op til, at trafikkens CO2-udledning skal reduceres med 25 pct. Ses det mål i forhold til den stigning, der er sket siden 1988, svarer det til en reduktion af transportens CO2-udledning i 2030 med 45 pct. i forhold til nu.
Høgni Hoydal (T), 2010-10-28:
Men hovedproblemet er de EU-regler, man holder sig til i forbindelse med mulighederne for færøske og danske advokater til at virke frit i hinandens lande, for her er Danmark blevet udfordret i forbindelse med Danmarks øgede EU-integration, mens Færøerne jo står uden for EU og har en anden tilgang til EU og egentlig forsøger at få en slags EØS-aftale i stand med EU.
Tom Behnke (KF), 2009-11-20:
Men det er noget andet end at gribe ind i, hvilke ord politiet bruger rent operationelt i forhold til registrering af en anmeldelse, videregivelse af et signal fra den vagthavende til radiotjenesten, som sender signalet videre ud til en patruljevogn, hvor der sidder et par betjente, der skal have et indtryk af, hvad det er for en opgave, de skal ud til, og hvad det drejer sig om; er det nabostridigheder, er det en ekskæreste, der er ved at trænge ind ad døren, eller er det en ekskæreste, som er trængt ind igennem døren, er det husspektakler, er det alvorlige husspektakler, er det husspektakler, hvor der er børn til stede, er det husspektakler, hvor der har været overfald, eller er det en situation, hvor der bliver ringet om, at der er en, der simpelt hen er ved at få bank?
Trine Pertou Mach (EL), 2025-03-27:
På samme måde skal udviklingsbistanden heller ikke bruges til at kræse for udvalgte autokratiske ledere, fordi de vil hjælpe Danmark med at føre en stram og problematisk asylpolitik, sådan som især den tidligere socialdemokratiske mindretalsregering gjorde, da det pludselig blev en idé at sætte støtte til det lille afrikanske land Rwanda på dagsordenen.
Kristian Thulesen Dahl (DF), 2000-11-01:
For det må jo give sig af det svar, udenrigsministeren giver, at der bare er de samme rettigheder, som der hele tiden har været, og at det derfor ikke giver ny retsstilling ved EF-Domstolen, og at man i det her charter jo bare opremser det, man kender i dag.
Carina Christensen (KF), 2010-01-22:
Det er et meget vigtigt lovforslag, som handler om en meget væsentlig del af vores kulturarv, nemlig de fredede bygninger, og derfor er jeg også helt enig med alle de ordførere, som her i dag har sagt, at vi skal give os god tid og lave en meget, meget grundig behandling af det her lovforslag.
Margrete Auken (SF), 2002-10-09:
Når de f.eks. siger, at det ikke har været meningen, at der skulle være 3 måneders fejlfri testkørsel, så er det åbenlyst usandt. Når de skal informere, og de er under så voldsomt et pres, og de har investeret så meget prestige i det, og arme Flemming Lund får oven i købet, kan jeg høre, en røffel af ministeren for at gå til pressen og koncentrere sig om pressen, så vil jeg godt bede ministeren sikre sig, at også Jernbanetilsynet får ordentlige vilkår, så det ikke kun er bestyrelsen og forholdsvis uvidende politikere - og det kan jeg godt forstå de er, for det er svært, det her ...
Frank Aaen (EL), 2006-05-09:
Undskyldningen skulle være, at ellers må regeringen finde et flertal uden om Dansk Folkeparti, men vil hr. Kristian Thulesen Dahl virkelig bilde befolkningen ind, at med det forhold, regeringen normalt har til Dansk Folkeparti, som har været med i samtlige finanslovforlig i denne regerings tid, vil den lave en så afgørende reform uden om Dansk Folkeparti?
Tom Behnke (FP), 1997-12-12:
Man kan gå helt ned i detaljen og sige, at selvfølgelig skal Arbejdstilsynet have indsigt i, hvad der foregår f.eks. i industrikøkkener og lign., hvor der naturligvis kan opstå farlige situationer i forbindelse med arbejdet, hvis det ikke er tilrettelagt på en hensigtsmæssig måde.
Martin Lidegaard (RV), 2025-12-09:
Det var en omfavnelse af de mørke patriotiske partier i Europa, herunder Orbán, Le Pen, Alternative für Deutschland og herhjemme Dansk Folkeparti og Morten Messerschmidt, men jo også et angreb på selve EU, idéen om at kunne regulere de amerikanske techmilliardærer, idéen om at stå sammen på forsvarspolitikken, idéen om i det hele taget at holde styr på også migrationspolitikken og EU's ydre grænser.
Louise Frevert (DF), 2003-11-18:
Hvis det er, som fru Mette Frederiksen siger, nemlig at tingene hænger sammen, og at det hidtil har været frivilligt at etablere amtsmusikudvalgene, bliver det ved med at være frivilligt at etablere dem, så jeg kan slet ikke se, at der overhovedet er noget som helst problem.
Ane Halsboe-Jørgensen (S), 2024-05-08:
Jeg tror ikke, jeg på noget tidspunkt havde en formodning om, at det ville være et bredt flertal i Folketinget fra alle Folketingets partier, der ville bakke op om det, men derfor skal man selvfølgelig kende de økonomiske konsekvenser, og de fremgår tydeligt af lovforslaget.
Frode Sørensen (S), 2007-01-25:
Er fru Colette Brix ikke enig med mig i, at de bidrag, der går ind i en pensionsordning, er bidrag, der er aftalt i forbindelse med overenskomstforhandlinger, og i, at det, at sponsorvirksomheden skal bidrage, også er et forhold, der er aftalt i forbindelse med overenskomster og i forbindelse med en firmapensionskasse?
Simon Emil Ammitzbøll (RV), 2008-05-20:
Det vil også præge den ordførertale, jeg nu vil holde, for jeg synes, at vi i de seneste 6½ år har været vidne til en politik, som har kørt på strengere straffe og flere udvisninger - en politik, som regeringens parlamentariske grundlag åbenbart finder ikke er lykkedes, ikke har været heldig.
Zenia Stampe (RV), 2024-05-07:
For det er fuldstændig rigtigt, som ministeren siger, at det jo ikke er Danmark, der oplever et pres, men Europa, der har et problem med illegale indvandrere og afviste asylansøgere i Tyskland og Sydeuropa, og der tror jeg da bestemt, at man kunne hente nogle erfaringer i Danmark.
Lise Bech (DD), 2023-03-21:
Sukkerfabrikkerne på Lolland-Falster har virkelig brug for den her gasledning, hvis de skal omstille deres produktion til en mere klimavenlig en af slagsen, og i takt med at en større og større andel af den gas, der strømmer igennem ledningen, bliver til biogas, så vil produktionen på sukkerfabrikkerne blive grønnere.
Pia Adelsteen (DF), 2013-05-30:
De fremsatte forslaget i 2010 og må have solgt varen ganske glimrende, siden de nuværende regeringspartier er vendt på en tallerken og har sagt god for det via en aftale, der skal præcisere tingene, men som i bund og grund ikke gør en dyt – hvilket Venstres ordfører også har indrømmet, mener jeg, heroppe fra talerstolen.
Rasmus Prehn (S), 2024-03-19:
Jeg tænker, at når man behandler noget i Folketinget og i Transportministeriet, så tager man udgangspunkt i, hvad der er reelle forslag, og ikke i, at der er en forsker, der har en idé om, at man måske nok kunne gøre noget, hvis og såfremt man i øvrigt ikke lever op til nogle af de kriterier, der lægges til grund af Vejdirektoratet.
Ida Auken (RV), 2015-05-19:
Jeg vil også sige, at det kræver visse forudsætninger at kunne se, hvordan et dyr har det; hvis man ikke nødvendigvis selv har dyr, kan det jo godt være, det er svært for en offentligt ansat – nu snakkede vi om SOSU-assistenten tidligere – at se, om dyr er direkte vanrøgtede.
Jørn Jespersen (SF), 2003-01-22:
Så også for at kunne arbejde mere effektivt internationalt har vi brug for en forøget forskning, der kan skaffe den fornødne dokumentation og dermed lægge pres bag Danmarks krav om at få bedre miljøregler, som kan styrke borgernes sundhed. På rådgivningssiden er det vores opfattelse, at vi i dag i meget stor grad har en problemstilling, der falder mellem to stole.
Keld Albrechtsen (EL), 2002-12-03:
Men vi vil altså ikke have, at de embedsmænd, der har monopol på at fremsætte lovforslag, så udliciterer opgaven til f.eks. European Round Table, eller hvilke andre lobbyistorganisationer der i dag reelt sidder og skriver lovforslagene, som så efterfølgende bliver fremsat af Kommissionen, som har monopol på at fremsætte lovforslag. Det er derfor, at det er en anden situation, vi diskuterer - hr. Thulesen Dahl var inde på det i sit indlæg - når vi taler om institutionerne i Bruxelles og Folketingets måde at arbejde her på i Danmark.
Anders Fogh Rasmussen (V), 2001-12-04:
Alt det er der sådan set ikke noget galt med, men det har haft sin pris: De svageste er alt for ofte blevet glemt og overset, for de har ingen organisation, intet flot hovedkvarter og ingen højt gageret direktør, og det indebærer en risiko for, at de svageste bliver skubbet i baggrunden, når der tildeles midler, og når der opsættes mål.
Henrik Sass Larsen (S), 2002-11-08:
og efter vores opfattelse er vi ikke sikre på, at vi, såfremt vi havde 183 mio. kr., lige ville bruge dem her. Der findes mange andre gode foreninger, som ikke er omfattet af den særlige betingelse at være godkendt efter ligningslovens bestemmelser for fradrag for givere af gaver til almennyttige organisationer, men hvorfor ikke også give noget til dem, når man nu var i gang med at give? På baggrund af disse overvejelser kan Socialdemokratiet ikke støtte det fremsatte forslag.
John Dyrby Paulsen (S), 2007-09-11:
Jeg kunne godt tænke mig at gå et skridt videre og spørge, om det vel ikke er en problemstilling hos Ny Alliance, at når man støtter et lovforslag som det foreliggende - og jeg kan godt forstå argumentationen for det - så er Ny Alliances mulighed for at lægge pres på regeringen for at få den til at lave nogle aftaler med andre end Dansk Folkeparti meget, meget lille, og det pres må være meget, meget lille set fra statsministerens stol.
Joachim B. Olsen (LA), 2017-04-20:
Selvfølgelig er en liter mælk og det at optage et lån i et realkreditinstitut to forskellige produkter, men det er jo princippet, som jeg henviser til her, altså det, at man går ind og regulerer, på baggrund af at der er nogle, der vælger at hæve priserne på et marked.
Poul Nyrup Rasmussen (S), 2000-05-17:
Det, vi har forpligtet os til, er at gennemgå argumenterne meget nøje, belyse dem, vende dem og dreje dem, og der er det altså regeringens konklusion, som jeg også har lyttet mig til, at mange, mange partier i Folketinget er nået til, at når man vender og drejer påstandene og argumenterne i henholdsvis ulempekategorien og fordelekategorien, så kommer man til en meget klar streg, der hedder, at det her er altså i Danmarks grundlæggende interesse.
Mette Frederiksen (S), 2012-11-06:
Det arbejde er i gang, og det vil både give os et overblik over udviklingen i anvendelsen af virksomhedspraktik og løntilskud, indsamle den nyeste viden, vi har på området, og belyse, hvordan løntilskud og virksomhedspraktik påvirker det ordinære arbejdsmarked, altså risikoen for, at ordningen fortrænger ordinære job.
Susanne Clemensen (CD), 1999-04-15:
Men jeg tror ikke, man kan komme dertil fra den ene dag til den anden, og det er dér, vi siger: O.k., udviklingskontrakterne kan være et skridt i den retning, og derfor, selv om udviklingskontrakter ikke er noget stort dyr i åbenbaringen, og jeg vil spørgsmålstegn ved, om det her paradigmeskift, som forskningsministeren lægger op til, er det, så kan det dog være et skridt i den retning, som vi ønsker.
Frank Aaen (EL), 2009-04-29:
Forskellen mellem rig og fattig i det her samfund vokser, og så spørger jeg bare Dansk Folkeparti, og det må jeg vel kunne få et svar på: Hvorfor synes Dansk Folkeparti, at det er en god idé, at uligheden i samfundet skal vokse, at forskellen på rig og fattig skal blive større?
Christian Wedell-Neergaard (KF), 2007-03-14:
Her er afsat 300 mio. kr., og staten er nu gået ind i forbindelse med Kærgård Klitplantage – et initiativ, som bl.a. har groet i den konservative have – og dermed jo skabt, hvad kan man sige, forandring, at tingene begynder at ske.
Christoffer Aagaard Melson (V), 2025-05-13:
Det har virkelig været en proces, hvor vi har brugt tid, og hvor vi har fordybet os, og hvor jeg føler vi er kommet hele vejen rundt, og derfor tror jeg også, at vi står med bedre produkt i dag, end vi ellers ville have gjort, fordi vi har taget os den tid til at lave en proces, jeg synes har fungeret rigtig godt i forhold til at få skabt forståelse og ejerskab hele vejen rundt, i forhold til hvorfor det var nødvendigt at gøre noget.
Karsten Lauritzen (V), 2012-10-03:
Information skrev en ganske udmærket, interessant og også lidt skræmmende artikel for en god uges tid siden, hvor hr. Henrik Sass Larsens advokat i forhold til aktindsigt i dokumenter, der i øjeblikket ligger hos Ombudsmanden, redegør for, at der på det pågældende møde, som statsministeren ikke vil kommentere, er blevet brugt ordet sikkerhedsgodkendelse og ikke sikkerhedstjek.
Anne-Marie Meldgaard (S), 1997-12-02:
Socialdemokratiet er enig med Enhedslisten i, at der er brug for en præcisering af kommunernes meget forskellige fortolkning af folkeskolelovens regler om forældrebetaling i forbindelse med lejrskoler og skolerejser, men for vores skyld er en egentlig lovændring overflødig. I Socialdemokratiet er vi også fuldstændig enige med Enhedslisten i, at skolerejser er en del af undervisningen i folkeskolen, og som sådan er vederlagsfri for elever og forældre.
Sophie Løhde (V), 2016-04-15:
Lovforslaget er jo en udmøntning af den fælles satspuljeaftale, som alle Folketingets partier på nær Enhedslisten har indgået på social- og indenrigsområdet, hvor vi var enige om at harmonisere og styrke lovgivningen om indsatser for gravide med misbrug af alkohol og stoffer.
Lene Espersen (KF), 2004-10-21:
Det, der for regeringen har været helt centralt i forbindelse med fremsættelse af lovforslaget, har så at sige været spørgsmålet: Kan vi benytte den nye teknologi, i dette tilfælde et dna-profilregister, mere offensivt, så flere af de forbrydelser, som sker meget tæt på borgerne – det man vel kunne kalde den borgernære kriminalitet – bliver opklaret?
Morten Messerschmidt (DF), 2020-11-17:
Det, jeg bare ikke forstår, er, at den bekymring, som hr. Søren Søndergaard tidligere gav udtryk for, i forhold til hvordan domstolen f.eks. fortolker frihedsreglerne i traktaten, altså den fri bevægelighed, varer, kapital, tjenesteydelser osv., hvor man har haft en meget ekspansiv fortolkning, der jo har ført til angreb mod den skandinaviske arbejdsmarkedsmodel og flere andre ting, som hr. Søren Søndergaard ikke holder os tilbage fra at kritisere.
Margrete Auken (SF), 2003-03-13:
Det er fuldstændig rigtigt, at hvis man spørger passagerer om, hvad der er vigtigt, så er det vigtigt, at togene har en ordentlig kvalitet, det er vigtigt, at de har en ordentlig regularitet, det er vigtigt, at man kan sidde ned, og det er vigtigt, at de har en høj frekvens.
Hans Kristian Skibby (DF), 2013-05-21:
For mig bekendt er det jo lidt underligt, at vi oplever, at SF her i dag siger, at man ikke kan gradbøje det, og at det er svært at vurdere, hvor udemokratisk et land må være, for at det ikke kan sidde med i de rådgivende udvalg under FN-systemet omkring menneskerettigheder.
Helle Sjelle (KF), 2002-02-06:
Set i en større sammenhæng vil man nok betragte lovforslaget som en teknisk juridisk detalje, som blot skal bringes i orden, men man bør ikke negligere den omstændighed, at det giver Danmark mulighed for at overholde sine forpligtelser i forhold til MARPOL- og OSPAR-konventionerne.
Tom Behnke (FRI), 2000-02-02:
Og vi er endda villige til i Frihed 2000 at gå så langt som til at sige, at hvis kommunerne ikke mener, de har råd til at etablere en sådan barakby til de hjemløse, så lad staten betale f.eks. via satspuljemidlerne eller lignende, så betal for etableringen, men driften skal naturligvis være kommunens, og det skal selvfølgelig være sådan, at de hjemløse, der er i præcis den situation, får lov til at lave deres egen husorden, deres egne vedtægter for at være der.
Tove Fergo (V), 1998-06-16:
Hvis man ikke kan foretage dette her uden samtykke fra patienten, kan man jo, hvis man skal lave en koordinationsplan, bede patienten om samtykke til at udveksle oplysninger, det ligger der jo implicit i koordinationsplanen, og så forstår jeg ikke, hvordan der stadig væk kan stå både i lovforslaget - og der er ikke stillet ændringsforslag fra udvalgets flertals side - og også i bemærkningerne, at det findes nødvendigt, at der i lovforslaget skabes et klart hjemmelsgrundlag for, at myndigheder og sundhedspersoner m.fl. får adgang til uden samtykke fra den, oplysningerne angår, at drøfte bestemte patienters forhold som led i indgåelse af og tilsyn med en aftale.
Karen Hækkerup (S), 2006-12-07:
Jeg synes, det er mærkeligt, at Dansk Folkepartis sundhedsordfører, efter at hele den her debat om kræftbehandling kom frem, efter at redegørelsen, som skulle belyse Sundhedsstyrelsens rolle i det her spil, kom, sagde, at vi nu har fået garanti for, at behandlingsgarantien er en konkret og reel garanti om et behandlingstilbud inden for 4 uger.
Pia Adelsteen (DF), 2012-02-23:
Derfor kunne jeg godt tænke mig – set i lyset af de meningsmålinger, der har været, og som viser, at folk gerne vil have en folkeafstemning – at spørge, om man så ikke også lytter til befolkningen i denne sag og sørger for, at der kommer en folkeafstemning, for jeg synes da, det er rart, at vi har en regering, der lytter.
Eva Kjer Hansen (V), 2006-02-03:
Det, jeg har sagt er overflødigt, er beslutningsforslaget fra SF, fordi forslaget går på, at der skal udarbejdes en handlingsplan, og det er det, jeg har sagt er overflødigt, fordi, og det ved hr. Villy Søvndal jo godt, vi jo er i fuld gang med den indsats, der skal til, for at ingen behøver at være hjemløs.
Inger Bierbaum (S), 2001-05-18:
, og i den forbindelse ser vi det fælles register, der bliver etableret imellem Arbejdsskadestyrelsen og Arbejdstilsynet, som en forbedring af vidensgrundlaget, hvilket kan styrke grundlaget for selv at iværksætte forskningsinitiativ. Det er Socialdemokratiets opfattelse, at regeringen allerede har iværksat initiativer, der skal imødekomme de væsentlige behov, som SF peger på, og derfor kan vi ikke støtte forslaget.
Simon Emil Ammitzbøll (LA), 2017-05-04:
Partistøtteområdet kan jo dele vandene, og det kan i hvert fald lægge op til stor debat, men jeg synes, at det er glædeligt, at vi nu i et af verdens mindst korrupte lande laver en mere åben partistøttelovgivning, end der hidtil har været, noget, der har været talt om i rigtig mange år, og noget, som der intet er blevet gjort ved, men som det nu rent faktisk lykkes at gøre noget ved.
Lisbeth Bech Poulsen (SF), 2016-04-26:
Jeg synes faktisk, det er lidt trist, når man laver et forslag, der er så pragmatisk, hvor man tager højde for EU-lovgivning, hvor man tager højde for substitution i stedet for forbud og udfasning i stedet for forbud osv., at man får nøjagtig den samme reaktion i det her Ting, som hvis jeg havde fremlagt et alt eller intet-forslag, et sort-hvidt forslag.
Torsten Schack Pedersen (V), 2012-01-25:
Hvis det sundhedsmæssige skulle være bærende, havde det vel været helt normal procedure, at man så gik ind og vurderede, hvad en afgift kan sættes til, for at forbruget udvikler sig på en bestemt måde, og hvad har det af betydning for grænsehandelen, for man må jo sige, at de varer, der nu bliver omfattet, er varer, der er rigtig interessante at grænsehandle –
Anders Samuelsen (LA), 2008-10-09:
Statsministeren påpegede f.eks. - hvilket er indlysende rigtigt - at vi kun kan skabe et trygt og sikkert samfund ved at fremme reformer, der ruster os til fremtiden, ved at opmuntre til fornyelse, initiativ og virkelyst og ved at tage medansvar i verden omkring os.
Kirsten Normann Andersen (SF), 2018-04-03:
Hun havde arvet en del penge, og hun var sådan set med på det værgemål, som så også skulle sikre, at hun ikke brændte hele formuen af på én gang ved kort og godt at forære pengene væk til mennesker, som hun gerne ville give dem til, når hun tilfældigvis havde penge på lommen.